মানব সভ্যতার সূচনা হযরত আদম (আ.)-এর সবচেয়ে গুরুত্বপূর্ণ পদক্ষেপ হচ্ছে খানা-ই-কাবা নির্মাণের ঘটনা। আল্লাহতায়ালার নির্দেশে তিনি এ পবিত্র কাজে হাত দেন। বর্ণিত আছে যে, জান্নাত হতে আসার সময় তিনি একটি কালো পাথর সঙ্গে নিয়ে এসেছিলেন, যা ‘হাজরে আসওয়াদ’ নামে খ্যাত। এ পাথর হচ্ছে খানা-ই-কাবার ভিত্তিপ্রস্তর। কাবা নির্মিত হওয়ার পর তিনি উহার তোওয়াফ করেন, হজ করেন। কথিত আছে যে, ঐ সময় হযরত হাওয়া জিদ্দা হতে এসে তাঁর সাথে আরাফাতে মিলিত হন। বলা হয়ে থাকে, উভয়ের মধ্যে বিচ্ছিন্নতার মুদ্দত ছিল দুইশ বছর। তারা আল্লাহর শোকর আদায় করেন অতঃপর তারা মোজদালেফায় এসে রাত যাপন করেন। এর পর মিনায় আসেন এবং সেখান থেকে এসে কাবা তোওয়াব করেন। তারা দুজনই হজ করেন। এটি ছিল হযরত আদম (আ.)-এর প্রথম হজ। অতঃপর তিনি আল্লাহর নির্দেশে সরন্দীপ আসেন, সঙ্গে হজরত হাওয়া (আ.)ও ছিলেন।